Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ με την οποία επιτρέπεται στην Τσεχική Δημοκρατία και την Πολωνία να εφαρμόσουν μειωμένο συντελεστή ΦΠΑ σε ορισμένες υπηρεσίες υψηλής έντασης εργατικού δυναμικού, σύμφωνα με τη διαδικασία που προβλέπεται στο άρθρο 28 παράγραφοι 6 και 7 της οδηγίας 77/388/ΕΟΚ

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Το άρθρο 28 παράγραφος 7 της έκτης οδηγίας ΦΠΑ προβλέπει ότι το Συμβούλιο μπορεί να επιτρέπει σε ένα νέο κράτος μέλος που υποβάλει σχετική αίτηση να εφαρμόσει, από την 1η Μαΐου έως τις 31 Δεκεμβρίου 2005, τους μειωμένους συντελεστές που προβλέπονται στο άρθρο 12 παράγραφος 3 στοιχείο α) τρίτο εδάφιο για ορισμένες υπηρεσίες υψηλής έντασης εργατικού δυναμικού.

Στο πλαίσιο του άρθρου 57 της πράξης περί των όρων προσχωρήσεως των 10 προσχωρουσών χωρών στην Ευρωπαϊκή Ένωση και των προσαρμογών των Συνθηκών επί των οποίων βασίζεται η Ευρωπαϊκή Ένωση [1], η Τσεχική Δημοκρατία και η Δημοκρατία της Πολωνίας ζήτησαν να τους επιτραπεί να εφαρμόσουν μειωμένους συντελεστές για ορισμένες υπηρεσίες υψηλής έντασης εργατικού δυναμικού. Ειδικότερα, επικαλέστηκαν το γεγονός ότι, αν δεν υπάρξει η δυνατότητα αυτή, οι σχετικές υπηρεσίες υψηλής έντασης εργατικού δυναμικού που απαλλάσσονταν στο παρελθόν από φόρους ή υπόκειντο σε μειωμένο συντελεστή, πρέπει να υποβληθούν στον πλήρη συντελεστή, ενώ η ίδια υποχρέωση δεν επιβάλλεται στα σημερινά κράτη μέλη, τα οποία μπορούν να τύχουν παράτασης του μειωμένου συντελεστή έως τις 31 Δεκεμβρίου 2005, όπως προβλέπει η οδηγία της 10ης Φεβρουαρίου 2004 [2].

[1] ΕΕ L 236 της 23.09.2003.

[2] Οδηγία 2004/115/ΕΚ της 10ης Φεβρουαρίου 2004. ΕΕ L 52 της 21.02.2004, σ. 61

Με επιστολή της 3ης Φεβρουαρίου 2004, που καταχωρήθηκε από τη ΓΔ με αριθμό πρωτοκόλλου 2004 Α/2672, η Τσεχική Δημοκρατία ζήτησε από την Επιτροπή να της επιτραπεί να εφαρμόσει, έως τις 31 Δεκεμβρίου 2005, μειωμένο συντελεστή για τον καθαρισμό υαλοπινάκων και ιδιωτικών κατοικιών, καθώς και για τις κατ' οίκον φροντίδες, που απαριθμούνται στις κατηγορίες 3 και 4 του παραρτήματος ΙΑ.

Η Τσεχική Δημοκρατία δήλωσε ότι, επί του παρόντος, εφαρμόζει μειωμένο συντελεστή στις περισσότερες υπηρεσίες υψηλής έντασης εργατικού δυναμικού, μεταξύ των οποίων συμπεριλαμβάνονται ο καθαρισμός υαλοπινάκων, ο καθαρισμός ιδιωτικών κατοικιών και οι κατ'οίκον φροντίδες. Αν φορολογηθούν οι υπηρεσίες αυτές με τον πλήρη συντελεστή από την 1η Μαΐου 2004, οι τιμές θα αυξηθούν. Επιπλέον, θεωρεί ότι υπάρχει κίνδυνος η αύξηση αυτή του συντελεστή να επηρεάσει αρνητικά τις μικρές και μεσαίες επιχειρήσεις, καθώς και η αγορά απασχόλησης, δεδομένου ότι οι υπηρεσίες αυτές παρέχονται συχνά από πολύ μικρές επιχειρήσεις. Επιπλέον, η εφαρμογή του κανονικού συντελεστή είναι ιδιαίτερα ευαίσθητο ζήτημα, δεδομένου ότι οι υπηρεσίες αυτές αποβλέπουν συχνά στην παροχή βοήθειας σε ηλικιωμένα άτομα και σε οικογένειες με παιδιά. Τέλος, η Τσεχική Δημοκρατία θεωρεί ότι η εφαρμογή του μειωμένου συντελεστή δεν θα προκαλέσει στρέβλωση του ανταγωνισμού μεταξύ των κρατών μελών.

Με επιστολή της 31ης Μαρτίου 2004, η οποία καταχωρήθηκε από τη ΓΓ με αριθμό πρωτοκόλλου (2004) Α/3726, η Δημοκρατία της Πολωνίας ζήτησε από την Επιτροπή να της δοθεί η δυνατότητα να εφαρμόσει, έως τις 31 Δεκεμβρίου 2005, μειωμένο δασμό στις μικρές επισκευές ποδηλάτων, υποδημάτων και δερματίνων ειδών και ενδυμάτων και υφασμάτινων ειδών οικιακής χρήσης (συμπεριλαμβανομένων των εργασιών της επιδιόρθωσης και της μετατροπής), που απαριθμούνται στην κατηγορία 1 του παραρτήματος ΙΑ.

Η Δημοκρατία της Πολωνίας δήλωσε ότι, μέχρι σήμερα, οι υπηρεσίες αυτές παρέχονταν γενικά από μικρές επιχειρήσεις στην τοπική αγορά. Κατ'εφαρμογή του ειδικού καθεστώτος για τις μικρές επιχειρήσεις, οι επιχειρήσεις αυτές απαλλάσσονταν από ΦΠΑ. Στο πλαίσιο της μεταρρύθμισης της νομοθεσίας ΦΠΑ στην Πολωνία, ενόψει της προσχώρησης της χώρας αυτής, η δασμολογική αυτή απαλλαγή πρέπει να εξαλειφθεί και οι εν λόγω υπηρεσίες πρέπει να υποβληθούν σε πλήρη συντελεστή 22%. Η Πολωνία θεωρεί ότι η εφαρμογή μειωμένου δασμού αντί του κανονικού θα μπορούσε να επηρεάσει θετικά την αύξηση της απασχόλησης στον τομέα αυτό και ότι συνδέεται στενά με τη ζήτηση αυτού του τύπου υπηρεσιών από τους καταναλωτές. Τέλος, η Δημοκρατία της Πολωνίας θεωρεί ότι η εφαρμογή του μειωμένου συντελεστή στις μικρές αυτές υπηρεσίες επισκευής δεν θα προκαλέσει στρεβλώσεις του ανταγωνισμού μεταξύ στην εσωτερική αγορά.

Παρότι επιφυλάσσεται για τις επιπτώσεις του μειωμένου συντελεστή στην απασχόληση, η Επιτροπή είναι της γνώμης ότι τα αιτήματα αυτά είναι αιτιολογημένα, ότι έχουν υποβληθεί σύμφωνα με τη διαδικασία και ότι ανταποκρίνονται στα όρια και τις προϋποθέσεις που προβλέπει η νέα παράγραφος 7 που έχει προστεθεί στην οδηγία 77/388/ΕΟΚ.

Επομένως, προτείνει στο Συμβούλιο να επιτρέψει στην Τσεχική Δημοκρατία να εφαρμόσει μειωμένο συντελεστή για τον καθαρισμό υαλοπινάκων και ιδιωτικών κατοικιών καθώς και για τις φροντίδες κατ'οίκον. Προτείνει επίσης να επιτρέψει στη Δημοκρατία της Πολωνίας να εφαρμόσει μειωμένο συντελεστή για τις μικρές επισκευές ποδηλάτων, υποδημάτων και δερματίνων ειδών και ενδυμάτων και υφασμάτινων ειδών οικιακής χρήσης (συμπεριλαμβανομένων των εργασιών της επιδιόρθωσης και της μετατροπής).

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ με την οποία επιτρέπεται στην Τσεχική Δημοκρατία και την Πολωνία να εφαρμόσουν μειωμένο συντελεστή ΦΠΑ σε ορισμένες υπηρεσίες υψηλής έντασης εργατικού δυναμικού, σύμφωνα με τη διαδικασία που προβλέπεται στο άρθρο 28 παράγραφοι 6 και 7 της οδηγίας 77/388/ΕΟΚ

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 77/388/ΕΟΚ του Συμβουλίου, της 17ης Μαΐου 1977 περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών - Κοινό σύστημα φόρου προστιθεμένης αξίας: ομοιόμορφη φορολογική βάση [3], και ιδίως το άρθρο 28, παράγραφοι 6 και 7,

[3] ΕΕ L 145 της 13.06.1977, σ. 1. Οδηγία που τροποποιήθηκε τελευταία με την οδηγία [....] .

την πρόταση της Επιτροπής [4],

[4] ΕΕ C [...] της [...], σ. [...]

Εκτιμώντας τα ακόλουθα:

(1) Δυνάμει του άρθρου 28 παράγραφοι 6 και 7 της οδηγίας 77/388/ΕΟΚ, το Συμβούλιο, αποφασίζοντας ομόφωνα, προτάσει της Επιτροπής, δύναται να εξουσιοδοτήσει ένα νέο κράτος μέλος που υποβάλει αίτηση σύμφωνα με τη διαδικασία και τους όρους που προβλέπονται στο άρθρο αυτό, να εφαρμόσει μειωμένο συντελεστή ΦΠΑ για ορισμένες υπηρεσίες υψηλής έντασης εργατικού δυναμικού.

(2) Η Τσεχική Δημοκρατία και η Πολωνία υπέβαλαν αίτηση τηρώντας τη διαδικασία και τους προβλεπόμενους από την οδηγία όρους.

(3) Τα λοιπά κράτη μέλη ενημερώθηκαν σχετικά με τις εν λόγω αιτήσεις.

(4) Η παρούσα απόφαση δεν έχει επιπτώσεις για τους ιδίους πόρους ΦΠΑ των Ευρωπαϊκών Κοινοτήτων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Σύμφωνα με το άρθρο 28 παράγραφοι 6 και 7 της οδηγίας 77/388/ΕΟΚ, η Τσεχική Δημοκρατία και η Πολωνία εξουσιοδοτούνται να εφαρμόσουν από 1ης Μαΐου 2004 έως 31 Δεκεμβρίου 2005, τους μειωμένους δασμούς που προβλέπονται στο άρθρο 12 παράγραφος 3 στοιχείο 3 σημείο α) τρίτο εδάφιο, στις ακόλουθες υπηρεσίες για τις οποίες υπέβαλαν αίτηση:

1) η Τσεχική Δημοκρατία για τους τομείς που αναφέρονται στα σημεία 3 και 4 του παραρτήματος ΙΑ της οδηγίας 77/388/ΕΟΚ:

α) καθαρισμός υαλοπινάκων και ιδιωτικών κατοικιών.

β) κατ' οίκον φροντίδες,

2) η Πολωνία για τις μικρές επισκευές που αναφέρονται στο σημείο 1 του παραρτήματος ΙΑ της οδηγίας 77/388/ΕΟΚ:

α) ποδηλάτων.

β) υποδημάτων και δερματίνων ειδών.

γ) ενδυμάτων και υφασμάτων ειδών οικιακής χρήσης (συμπεριλαμβανομένων των εργασιών της επιδιόρθωσης και της μετατροπής).

Άρθρο 2

Η παρούσα απόφαση εφαρμόζεται από την 1η Μαΐου 2004, με την επιφύλαξη της θέσης σε ισχύ της οδηγίας 2004/... [για την προσαρμογή της οδηγίας 77/388/ΕΟΚ λόγω της προσχώρησης ...], και παύει να ισχύει στις 31 Δεκεμβρίου 2005.

Άρθρο 3

Η παρούσα απόφαση απευθύνεται στην Τσεχική Δημοκρατία και τη Δημοκρατία της Πολωνίας.

Βρυξέλλες,

Για το Συμβούλιο

Ο Πρόεδρος